Birthe Skaarup (DF), 2002-04-02:
Dansk Folkeparti har gennem de seneste år undret sig over den manglende hygiejne på de danske sygehuse, og i det lys har vi naturligvis rettet forskellige henvendelser til de forskellige ministre, også i den socialdemokratiske regering.
Som sagt er hygiejnen på de danske sygehuse ikke i top; det ved vi.
Nu kommer der så dette forslag fra Socialdemokratiet om ensartede hygiejnestandarder på sygehusene, og man kunne selvfølgelig godt få den tanke: Hvorfor har man ikke gjort noget ved det noget før? Socialdemokratiet har selvfølgelig et problem her, for man har siddet ved magten i 9 år, og der har sådan set været pres på både fru Sonja Mikkelsen og hr. Carsten Koch omkring netop dette spørgsmål.
Hvad gøres der så nu?
Vi har hørt Statens Serum Institut oplyse, at 80.000 patienter har fået forlænget deres indlæggelse med i snit 7 dage, og når vi ved, at en sygehusseng koster ca. 4.000 kr. pr. dag, kommer man op på et beløb i retning af 2,2 mia. kr. om året.
Jeg kan selvfølgelig heller ikke lade være med at tænke på, hvad man kunne udrette i det danske sundhedsvæsen for de penge.
Nu har den nuværende sundhedsminister oplyst i et svar
Der er indgået aftale med Amtsrådsforeningen og de centrale sundhedsmyndigheder for år 2002 om, at der skal indføres fælles standarder og kvalitetsvurderinger i sygehusvæsenet, og at der skal være en ekstern evaluering.
Ligeledes oplyser man, at netop hygiejneområdet indgår som et af elementerne.
Man er i gang med at opprioritere hygiejnesygeplejerskerne med hensyn til uddannelse, og Statens Serum Institut og Dansk Standard har udarbejdet et projekt om hygiejnen på de danske sygehuse.
Det er alt sammen meget, meget positivt, men vi er blot lidt bange for, om det er ordflom. Hvorom alting er skal Socialdemokratiet ikke have decideret utak for at bringe forslaget frem, for der skal fokuseres på området.
Som sagt får 8 pct. af de indlagte patienter en sygehusinfektion, og det er ganske uacceptabelt.
Jeg må indrømme, at for mit vedkommende vil jeg ikke være med til at sammenligne med andre landes sygehusinfektioner.
Jeg mener, det handler om Danmark, og at det er her, vi skal prøve at sætte ind, og derfor går jeg stærkt ud fra, at de tiltag, som nu sættes i gang og allerede er sat på skinner, er et vink
med en vognstang til amterne om, at de altså skal i gang med hygiejnetiltag på området.
Der skal ikke være nogen tvivl om, at det ligger
Dansk Folkeparti meget stærkt på sinde, at vi får gjort noget ved problemet.
Det er derfor, vi har rejst kritik i utallige spørgsmål, bl.a. på baggrund af penge og livskvalitet for det enkelte menneske, og vi ser meget gerne, at Sundhedsudvalget får mulighed for at følge udviklingen ved en information og evaluering af området.
Jeg vil desuden gerne have sundhedsministerens respons
på nogle problemstillinger vedrørende den forhøjede infektionsrisiko, der opstår, når hospitalerne gør brug af tag selv-buffeter.
De kan meget nemt være tikkende bakteriebomber og smittekilder, og indgår disse ting også i disse fælles standarder, som er blevet forhandlet på plads med amterne?
Her må jeg sige, at når Amtsrådsforeningens sundhedsudvalgsformand, Bent Hansen fra Socialdemokratiet, synes, ideen er god, synes jeg faktisk, at man fra Socialdemokratiets side her i Folketinget skulle sige til ham, at det er den altså ikke.
De er bakteriebomber, og vi har også hørt flere læger udtale sig i den retning. Jeg må sige, at vi på nuværende tidspunkt ikke vil sige
endeligt nej til forslaget, men vi vil have en klar tilbagemelding fra ministeren om, hvorvidt de ting, som iværksættes, også batter.
Det er hovedmålet for Dansk Folkeparti.
Jeg ved godt, at sundhedsministeren har stået her for et øjeblik siden og sagt, at såfremt de tiltag ikke virker, må vi sætte noget i gang, men hvad er det, vi skal sætte i gang?
Kommer der et lovforslag, og hvor lang tid skal vi vente på det?
Det vil jeg meget gerne have at vide, og med hensyn til evalueringen af de tiltag vil jeg som sagt også godt høre, hvornår vi ser den.
Jeg synes, det er et så alvorligt område, at det bliver nødvendigt for os fra Dansk Folkepartis side at sige, at vi ikke vil sige endeligt nej til dette forslag.